Maria Luís Albuquerque

Maria Luís Casanova Morgado Dias de Albuquerque (sündinud 16. septembril 1967 Bragas) on Portugali poliitik. 

Aastatel 2013–2015 oli ta Portugali rahandusminister. Alates 1. detsembrist 2024 on ta Euroopa Komisjoni finantsteenuste ning hoiuste ja investeeringute liidu volinik von der Leyeni teises komisjonis.

 Haridus 
Ta on lõpetanud 1991. aastal Lissaboni Lusíada Ülikooli majanduse erialal. 1997. aastal kaitses ta Lissaboni Tehnikaülikoolis rahanduse ja finantsökonoomika erialal magistrikraadi.

 Varasem töökäik 
Aastatel 1996–1999 töötas Maria Luís Albuquerque riigikassa peadirektoraadis, aastatel 1999–2001 Portugali majandusministeeriumi kõrgtehniliste uuringute ja majandusprognooside büroos ning 2001. aastal riigikassa ja rahanduse riigisekretäri nõunikuna. Aastatel 2001–2007 oli ta Riigi Raudteetaristu ASi finantsjuhtimise osakonna direktor. Aastatel 2007–2011 oli ta Portugali võlahaldusagentuuri emissiooni- ja turgude osakonna juhataja. Aastatel 1991–2006 oli ta ka Lusíada Ülikoolis õppejõud.

 Portugali rahandusminister 
Kui Portugali rahandusminister, riigi kärpekavade põhiautor Vitor Gaspar tagasi astus, sai Maria Luís Albuquerquest 2. juulil 2013 uus Portugali rahandusminister. Ta oli Manuela Ferreira Leite järel teine ​​naissoost rahandusminister Portugalis.

Tema kandidatuuri oli avalikult kritiseerinud välisminister Paulo Portas. Viimane astus pärast Maria Luís Albuquerque ametisse nimetamist tagasi.

Rahandusministrina toetas Albuquerque reformiprogrammi, mida propageerisid Portugali võlausaldajad ja mille oli käivitanud Vitor Gaspar. 2015. aasta jaanuaris teatas ta, et Portugal hakkab Iirimaa eeskujul maksma ennetähtaegselt tagasi Rahvusvahelise Valuutafondi päästelaene. Sel ajal kasvas Portugali majandus taas pärast kolm aastat kestnud majanduslangust, mille põhjustasid võlakriis ja kokkuhoid.

Samuti toetas Albuquerque 2014. aastal Portugali pankade kriisilahendusfondi (Fundo de Resolução), eraldades riigikassa laenudeks 5,4 miljardit eurot. 2014. aasta augusti alguses kulutas ta peamiselt riiklikest vahenditest 4,9 miljardit eurot, et päästa riigi suuruselt teine ​​laenuandja Banco Espírito Santo. Pank jagati tavaliseks pangaks Novo Banco ja "halvaks pangaks", mis päris teenindamata võla.

 Elu pärast poliitikast lahkumist 
Pärast Sotsiaaldemokraatliku Partei lüüasaamist 2015. aasta üldvalimiste järel, kui partei oli suurima häälesaagiga (38,6% häältest) saanud peaaegu 47% kohtadest assamblees, kuid võimule tuli vasakpoolne koalitsioon, lahkus Maria Luís Albuquerque rahandusministri ametist, kuid jätkas parlamendiliikmena kuni 2019. aastani.

2016. aasta juunis kirjutas Maria Luís Albuquerque ärilehes Jornal de Negócios avaldatud artiklis, et "on avalikkusele teada, et Caixa Geral de Depósitos (CGD) andis minevikus suuri laene ilma piisava tagatiseta ja kasutades viise, mida on avaliku huviga raske õigustada". Varsti pärast seda tellis Portugali valitsus riigi suurima panga, riigile kuuluva CGD sõltumatu auditi.

2021. aastal oli Maria Luís Albuquerque Portugali valitsuse kandidaat Euroopa Väärtpaberiturujärelevalve (EMAS) juhi kohale, kuid kaotas Verena Rossile.

 Euroopa Komisjoni volinik 
Pärast 2014. aasta Euroopa Parlamendi valimisi spekuleeriti, et Passos Coelho kavatseb nimetada Maria Luís Albuquerque Euroopa Komisjoni liikme kandidaadiks. Volinikuks sai siiski Carlos Moedas. Portugali ajakirjanduses spekuleeriti, et Maria Luís Albuquerque ei kandideerinud, sest Jean-Claude Juncker ei taga talle komisjonis mõjukat portfelli.

17. septembril 2024 nimetas ametisse astuv Euroopa Komisjoni president Ursula von der Leyen ta Euroopa Komisjoni finantsteenuste ning hoiuste ja investeeringute liidu voliniku kandidaadiks. Tema kuulamine Euroopa Parlamendis toimus 6. novembril 2024. Von der Leyeni teine komisjon astus ametisse 1. detsembril 2024.

 Isiklikku 
Maria Luís Albuquerque on abielus ja tal on kolm last.

Viited

Kategooria:Portugali poliitikud
Kategooria:Rahandusministrid
Kategooria:Euroopa Komisjoni volinikud
Kategooria:Sündinud 1967